b'\n_START_ARTICLE_\nTorchwood (serija)\n_START_SECTION_\nO seriji\n_START_PARAGRAPH_\nDogajanje v seriji je postavljeno v Cardiff, kjer spremljamo dogodiv\xc5\xa1\xc4\x8dine vali\xc5\xbeanske podru\xc5\xbenice tajne agencije po imenu Torchwood. Njeni \xc4\x8dlani se ukvarjajo predvsem s primeri izvenzemeljskega \xc5\xbeivljenja ter tehnologije, katero tudi pridno zbirajo in preu\xc4\x8dujejo, z namenom, da bo neko\xc4\x8d v prihodnosti pri\xc5\xa1la \xc4\x8dlove\xc5\xa1tvu prav. Poveljnik podru\xc5\xbenice Torchwood 3 stotnik Jack Harkness sam ve\xc4\x8dkrat pravi, da organizacija deluje izven nadzora vlade, zunaj policije ter onkraj pristojnosti Zdru\xc5\xbeenih narodov. Javnost organizacijo vidi le kot skupino posebnih agentov, ne ve pa to\xc4\x8dno, s \xc4\x8dim vse se ukvarja._NEWLINE_Serijo Torchwood BBC uvr\xc5\xa1\xc4\x8da v svoj ve\xc4\x8derni termin po 9. uri, kar pomeni, da je njena vsebina lahko bolj "odrasla", nasilnej\xc5\xa1a in bolj seksualna od materinske serije Doctor Who, ki je namenjena predvsem otrokom in mladini. V prvi sezoni Torchwooda tako lahko zasledimo veliko stvari, ki so prebile led v fran\xc5\xa1izi Doctor Who: ljubezenske scene v spolnem kontekstu, poljube istospolnih partnerjev ter uporaba zelo so\xc4\x8dnega besedi\xc5\xa1\xc4\x8da.\n_START_SECTION_\nStotnik Jack Harkness\n_START_PARAGRAPH_\nStotnik Jack Harkness, ki ga igra \xc5\xa1kotsko-ameri\xc5\xa1ki igralec John Barrowman, je vodja Torchwooda 3. Rodil se je v 51. stoletju in je sprva bil \xc4\x8dasovni agent, a po izgubi dveh let spomina se je zatekel k prevarantskim dejanjem v 20. stoletju. Takrat je tudi ukradel identiteto "stotnika Jacka Harknessa"; njegovo pravo ime ostaja neznano. Jack se je otresel svojih kriminalnih spon, ko je postal spremljevalec devetega ter desetega Doktorja v Doctor Who-ju. V 19. stoletju, potem ko je postal nesmrten, se je pridru\xc5\xbeil in\xc5\xa1titutu Torchwood in s\xc4\x8dasoma postal vodja vali\xc5\xbeanske podru\xc5\xbenice in\xc5\xa1tituta. Zaradi svoje nesmrtnosti je \xc5\xbeivel dolgo \xc5\xbeivljenje, bil je pri\xc4\x8da smrti svojega brata in ne\xc5\xa1teto drugih ter skozi leta osvojil mnoga srca, tako mo\xc5\xa1kih kot \xc5\xbeensk.\n_START_SECTION_\nGwen Cooper\n_START_PARAGRAPH_\nGwen Cooper, ki jo igra vali\xc5\xbeanska igralka Eve Myles, je za\xc4\x8dela delati pri Torchwoodu 3 leta 2007, v premierni epizodi serije z naslovom "Everything Changes". Pred tem je bila policistka, do druge sezone serije pa se \xc5\xbee povzpne na delovno mesto takoj za vodjo. Gwen in njen fant Rhys se s\xc4\x8dasoma poro\xc4\x8dita, tako da Gwen prevzame priimek Williams. Pred tem smo bili pri\xc4\x8da tudi ljubezenski aferi, ki jo je imela s sodelavcem dr. Owenom Harperjem. Vseskozi serijo je zaznati tudi nedolo\xc4\x8deno in neizpovedano naklonjenost, ki jo goji do svojega nadrejenega, stotnika Jacka Harknessa.\n_START_SECTION_\nIanto Jones\n_START_PARAGRAPH_\nIanto Jones, ki ga igra vali\xc5\xbeanski igralec Gareth David-Lloyd, ima v Torchwoodu 3 vlogo splo\xc5\xa1ne podpore. Iantove delovne naloge so sprva obsegale \xc4\x8di\xc5\xa1\xc4\x8denje za raznoraznimi aktivnostmi Torchwoodovega tima ter preskrbo s kavo in \xc4\x8dajem, pozneje pa se je sodelavcem pridru\xc5\xbeil tudi pri akcijah zunaj sede\xc5\xbea podru\xc5\xbenice. Ianto je v podru\xc5\xbenico v Cardiffu prispel iz sede\xc5\xbea orgaizacije v Londonu (Torchwood 1). Najprej je to prilo\xc5\xbenost videl le kot na\xc4\x8din, da bo lahko svoje dekle Liso Hallet obdr\xc5\xbeal pri \xc5\xbeivljenju. Lisa je namre\xc4\x8d utrpela delno preobrazbo v kiborga, po zme\xc5\xa1njavi, ki ga povzro\xc4\x8di v novem prebivali\xc5\xa1\xc4\x8du v Cardiffu, pa jo v epizodi "Cyberwoman" ostali \xc4\x8dlani tima eliminirajo. Ianto nato zapade v spolno razmerje z vodjo tima, Jackom. Ostali razmerje sprejmejo z me\xc5\xa1animi ob\xc4\x8dutki. Spletna stran za gej mo\xc5\xa1ke AfterElton.com je lik Ianta Jonesa uvrstila na 7. mesto najbolj\xc5\xa1ih homoseksualnih in biseksualnih likov v moderni znanstveni fantastiki (s podro\xc4\x8dja televizije, filma ter stripov), medtem ko je Iantov ljubimec, stotnik Jack Harkness, pristal na 1. mestu.\n_START_SECTION_\nDr. Owen Harper\n_START_PARAGRAPH_\nDr. Owen Harper, ki ga igra britanski igralec Burn Gorman, je v Torchwoodu 3 zaposlen kot medincinski strokovnjak. Po izgubi svoje zaro\xc4\x8denke zaradi izvenzemeljskega parazita Owena rekrutira stotnik Jack Harkness in ga zaposli v in\xc5\xa1titutu. Tekom slu\xc5\xbebovanja pri Torchwoodu je menjal mnogo partnerk, s katerimi je imel prevsem kratka ljubezenska razmerja, vklju\xc4\x8dno s Suzzie Costello in Gwen Cooper. Za\xc4\x8duda se ni nikoli odzval na ljubezenske poglede svoje sodelavke Toshiko Sato. V drugi sezoni serije ga ubije Aaron Copley, vendar ga s pomo\xc4\x8djo izvenzemeljske tehnologije vrnejo nazaj v \xc5\xbeivljenje oziroma v stanje \xc5\xbeive\xc4\x8dega mrtveca. V finalni epizodi druge sezone zaradi izpostavljenosti visokim dozam radiacije Owen dobesedno izpari v zrak, s \xc4\x8dimer se poskus njegovega o\xc5\xbeivljanja izni\xc4\x8di.\n_START_SECTION_\nToshiko Sato\n_START_PARAGRAPH_\nToshiko Sato, ki jo igra japonska igralka Naoko Mori, je v Torchwoodu 3 ra\xc4\x8dunalni\xc5\xa1ka strokovnjakinja. Po naravi je tiha, profesionalna, o sebi ne pove veliko, ves \xc4\x8das pa goji ljubezenska \xc4\x8dustva do kolege dr. Owena Harperja. V in\xc5\xa1titut je pri\xc5\xa1la po tem, ko jo je zasegla podobna organizacija pod imenom UNIT. Toshiko, ali na kratko Tosh, jim je namre\xc4\x8d ukradla na\xc4\x8drte za napravo, s \xc4\x8dimer bi lahko osvobodila svojo zaprto mati. V finalni epizodi druge sezone jo ubije Jackov brat Gray.\n_START_SECTION_\nPrizori\xc5\xa1\xc4\x8da\n_START_PARAGRAPH_\nSerijo Torchwood snemajo v Cardiffu, prestolici Walesa. Ustvarjalci Torchwooda so Cardiff namenoma prikazali kot \xc5\xbeivahno urbano sredi\xc5\xa1\xc4\x8de, kar je v nasprotju z zastarelimi stereotipi, ki jih veliko ljudi pripisuje Walesu. "Na spregled ni niti enega samcatega mo\xc5\xa1kega pevskega zbora ... ali pa rudarja," je za BBC Wales izjavila Menna Richards. Serijo snemajo tudi zunaj Cardiffa, kot na primer v vali\xc5\xbeanskem mestecu Merthyr Tydfil._NEWLINE_Sede\xc5\xbe tima, kateremo pravijo tudi Sredi\xc5\xa1\xc4\x8de (angle\xc5\xa1ko the Hub), le\xc5\xbei pod trgom Roald Dahl Plass v zalivu mesta Cardiff. Samo Sredi\xc5\xa1\xc4\x8de je tri nadstropja globoko, skozi njegovo sredino pa poteka visok steber, katerega vrh je viden kot fontana na trgu nad Sredi\xc5\xa1\xc4\x8dem. Pri vzno\xc5\xbeju stebra je naprava, s katero pripadniki Torchwooda nadzorujejo prostorsko-\xc4\x8dasovno razpoko, ki poteka skozi Cardiff.'